Musichien

Un **musichien** o eune **musichienne** ch'est eune parsonne qui jue o compose del musique.

In musique vivante, in peut partir ed l'oposicion intre ch' musicien *exécutant,* canteu o instrumintisse, pi *l'auditeu* d'musique, dont ch' role est évidemmint pus effacé. Chepindant, quand chacun est à l'foés exécutant pi auditeu, pèr eximpe, chés mimbes d'eune communauté erligieuse in train d'canter des cantiques, chole distinccion dvint inopérante.

Eune deusième oposicion vint s'ajouter à chele précédinte pi concerne chés seuls musichiens : il s'agit del distinccion intre, d'eune part ch' compositeu, qui « pinse » pi « écrit » l' musique, pour chés tipes d'musique possédant un sistème ed notacion, d'aute part l'intarprète, qui exécute chelle-chi, aveuc chelon chés cas, eune pus o moins grinde part d'invincion personnelle pi d'improvisacion. Chertains musichiens chélèbes, intarprètes, individus o groupes, o compositeus, ont laissé dins l'histoère des traches justifiant eune étude biografique distincte dech courint musical auquel ils appartiennette.

## Tipes ed musichiens

* Un canteu utilise s'voés ;
* Un instrumintisse jue d'un instrumint d'musique ;
* Un compositeu compose del musique ;
* Un parolier (o *auteu*) écrit des textes ;
* Un chef, chef d'orkeste o chef de koeur, dirige un insimbe musical ;
* Un auteu-compositeu-intarprète écrit ch' texte pi chele musique d'canchons qu'il cante li-meume.

## Historique

### In Franche
Ech métier ed musichien in Franche est erconnu pèr un diplome edpis 1795 pi chele créachon dech Conservatoére d'musique pi d’art dramatique moais il pouvoait s'exercer à l'époque auchi sans diplome. Ech conservatoére forme musichiennes pi musichiens edpis ses débuts, pi chés feumes canteuses sont à chole époque parfoés mieux rémunérées eq chés onmes. Chele roaison d'chole situacion tient à chele réticence in Franche, contrèrmint in Italie pi in Alemanne à imploéyer des castrats pour chés voés d'feumes.

## Fourmacion

### Franche
Chés CFPM préparette ach tite ed musichien indépindant des musiques actuelles erconnu pèr l'État RNCP niveau IV.

### Suisse

## Imploé
L'ONISEP distingue parmi chés diférints métiers del musique chés professionnels auxquels in peut donner chele qualificacion ed musichiens pi cheus à qui in n'peut pos l' donner.

### Tipes

#### Canteu
Un canteu ch'est quelqu’un qui vocalise des sons musicaus aveuc un ton pi eune heuteur, pi utilise s'prope voés pour produire del musique. Chés canteus peuvette canter in solo o in groupe pi sont souvint accompagnés ed musique instrumintale. In 2019, Forbes désinne Taylor Swift s'hisse à l'prumière plache des revenus aveuc 185 millions ed dollars**.** In 2020, ch' magazène révèle eq ch' canteu l' mieux païé ach monne est un rappeu, Kanye West, aveuc pas moins d' 170 millions ed dollars d'ervnus, suivi pèr Elton John et pi Ariana Grande.

#### Instrumintisse
Un instrumintisse ch'est toute parsonne qui n'jue eq d’un instrumint d'musique, ed manière professionnelle. Généralemint, ils font partie d’un orkeste, groupe obin d'un insimbe musical. In Franche, l’intervincion d’un instrumintisse solo pour eune performance coute inviron 540 uros.

#### DJ
Un disc-jockey, pus conmunémint abrégé in DJ, ch'est un animateu qui jue del musique préinregistrée. In y apportant chertaines modificacions à l’aide d’otils électroniques, chelui-chi dvint un artisse qui propose ses créachons o mix à un public. In Franche, eune prestacion d’un animateu DJ pour un public privé coute in moéyenne 622 uros. Moais ch' DJ l' mieux païé in Franche resse David Guetta aveuc un ervnu annuel qui varie intre 10 pi 30 millions ed dollars pèr an.

#### Chef d’orkeste
Un chef d'orkeste dirige pèr ses gestes pi sin contact visuel eune performance musicale ed pusieus instrumintisses o canteus.

#### Intarprète
Chés intarprètes sont des musichiens, canteus o instrumintisses, professionnels, qui moaitrisette des répertoéres d’autes artisses. Ils erproduisette des tites dseur schène moéyennant eune rémunéracion dsous forme ed cachets o d'factures pour ch' musichien micro-intrepreneu o in achuchon. In Franche, eune prestacion d’intarprète coute intre 620 pi 720 uros.

#### Compositeu
Un compositeu o eune compositriche ch'est un musichien o eune musichienne qui créè des composicions musicales. Dins ch' langage courint che tite est princhipalemint réservé à cheus qui composette del musique clachique conme Mozart, des opéras, des comédies musicales o del musique ed film o ed séries télévisées. Cheus qui écrivette chele musique des canchons populoères peuvette ète lonmés auteus-compositeus.

##### Compositriches
L'étude à partir dech XXe sièke del plache des feumes dins l'histoère del musique démontre l'existince pi chele permanince, edpis l'origine pi dseur tous chés continints, ed compositriches pi ed pratiquantes, longtimps occultées pèr l'historiografie, l' musicologie et pi l'etnomusicologie pour des roaisons sociologiques, cultchurelles o erligieuses.

Chele léginde voét in Sappho (VIIe sièke av. J.-C.) l' prumière compositriche. Avint l'an 1000, auroétte exissé pi composé Enheduanna, Charixène, Cai Yan (174c-220c), Lüzhu (240c-300c), Khosrovidoukht de Goghtn (active vers 750), Sahakdoukht de Siounie (active vers 750). Ach Moéyin Ache, des moniales conme Hildegarde de Bingen (1098 - 17 ed sectimbe 1179), moniale bénédictine alemante, o Isabella Leonarda (1620-1704), erligieuse italienne, composette des cants liturgiques, hymnes, messes… Élisabeth Jacquet de La Guerre (1665-1729) ch'est l'pus chélèbe compositriche ed l'Anchien Régime dsous Louis XIV pi Louis XV. Des compositriches érnonchette à créer conme Alma Maria Mahler, (1879-1964), ach profit ed leu mari. Chertaines utilisette des pseudonymes, conme Régine Wieniawski (1879-1932), compositriche pi pianisse britanique d'origine polono-britanique, qui choésit Poldowski à tite professionnel.

Il faut attinde 1913 pour eq chele franchoése Lili Boulanger (1893-1918) soét l' prumière compositriche à rimporter ch' Pris d'Rome. Jennifer Higdon, (1962), compositriche d'musique clachique améritchaine erchoét ch' pris Pulitzer d'musique in 2010 pi ch' Pris Nemmers in composicion musicale in 2018.

##### Compositeu intarprète
Chés fonccions respectives ed compositeu pi d'intarprète sont distinctes pi complémintoaires. Un seul pi meume musichien peut chepindant tnir ches deus roles. Dins chole hipotèse, chele frontière intre improvisacion pi intarprétacion est incore pus difichile à déterminer. Ch'est pèr eximpe ch' cas amon des compositeus tels eq Mozart, Chopin, Paganini, Liszt, Busoni, Prokofiev, Enesco o Rachmaninov qui juette leus euves in public. Ch'est égalemint ch' cas des compositeus-intarprètes ed free djazz, susceptibes d'improviser tous chés aspets musicaus ed leus performances.

Chés Debussy, Ravel, Albeniz, Séverac o Stravinsky, pour n'prinde eq queques eximpes d' musichiens séjournant à Paris à chele Bele Époque, confiette, eus, l'essinciel ed leus paches à chés intarprètes chés pus in vue pi à meume ed définde leus euves.

#### Auteu-compositeu-intarprète
Un auteu-compositeu-intarprète écrit ch' texte pi chele musique d'canchons qu'il présinte li-meume à sin public, pèr eximpe Véronique Sanson o Redcar. Aveuc ch' numérique, l'accès fortemint fachilité à chés moéyins d'produccion (logiciels) pi ed diffusion d'musique o conduit d'nombeus auteus-compositeus-intarprètes à s'passer d'intermédiaires pi ète égalemint directemint producteus ed leu musique. Ch'est pèr eximpe ch' cas ed Stromae qui o créè sin prope label Mosaert. On parle alorse d'auto-produccion pi chés auteus-compositeus-intarprètes sont souvint amenés à gérer et pi financer eus-meumes l' promocion ed leu projet.

#### Parolier
Un parolier ch'est un auteu-compositeu qui écrit des paroles pour des canchons, pèr oposicion à un compositeu, qui compose des musiques pour des canchons. Un des paroliers imblématique erconnu ch'est Bob Dylan, pris Nobel ed litérature in 2016 « pour avoér créè dins ch' cade del grinde tradicion del musique améritchaine d'nouviaus modes d’éspression poétique ».

## Bibliografie

* Mario d'Angelo, Paul Vesperini et pi Arnaud Marichez, *Les musiciens en France : activités, revenus et profils professionnels*, Paris, Éditions Idée Europe (coll. Innovations et développement), 2014 ().
* Norbert Elias, *Mozart, sociologie d'un génie*, Seuil, 1991.
* Christian Merlin, * *Les grands chefs d'orchestre du XXe siècle*, Paris, Éditions Buchet/Chastel, 2013 ().
* Pierre-Michel Menger, *Le Paradoxe du musicien : le compositeur, le mélomane et l'État dans la société contemporaine*, Paris, Flammarion, (OCLC 10949480) ; rééd. 2001
* Marc Perrenoud pi Pierre Bataille, « Comment être musicien ? », SociologieS [En ligne], Dossiers, mis en ligne le 15 novembre 2018, consulté le 23 novembre 2023. URL : http://journals.openedition.org/sociologies/8882 ; DOI : https://doi.org/10.4000/sociologies.8882 
* « Les compositrices... empêchées, effacées, oubliées », 34 épisodes [audio], dseur *France Culture*, 20 d'avri 2009 (consulté l' 25 d'marche 2025)

## Notes pi référinches


## Loïens intarnètes

* Notices dins des dictionnaires o inciclopédies généralisses : *[https://www.britannica.com/art/musician Britannica]* **·** *[https://lex.dk/musiker Den Store Danske Encyklopædi]* **·** *[https://www.enciclopedia.cat/gran-enciclopedia-catalana/music-0 Gran Enciclopèdia Catalana]*